Imtella' April 15, 2021 Persuni minn 16-il sena 'l fuq jistgħu jibdew jitħarrġu dwar kif isuqu rota permezz ta' kors ġdid bla ħlas. Il-kors,inizijattiva tal-Ministeru għall-Ambjent u l-kumpanija Next-Bike Malta għandu l-għan li jħeġġeġ iċ-ċikliżmu bħala alternattiva nadifa tat-trasport, għat-tnaqqis tal-emissjonijiet iġġenerati minn dan is-settur. Fi stqarrija, il-Ministeru qal li l-kors Bikeability se jingħata minn għalliema professjonali mħarrġa apposta u akkreditati skont l-Istandards Nazzjonali taċ-Ċikliżmu tar-Renju Unit. Il-kors se jinqasam fi tliet livelli differenti ta' taħriġ fejn il-parteċipanti se jiġu pprovduti bil-materjal neċessarju, inkluż l-użu tar-rota. Fi stqarrija, il-Ministeru għall-Ambjent qal li l-għan ewlieni huwa li tinħoloq iktar kuxjenza fost il-pubbliku dwar l-importanza li jitnaqqsu l-impatti negattivi relatati mat-tibdil fil-klima, fejn fl-istess ħin, l-individwu li jagħmel użu mir-rota jkun qed jibbenifika wkoll mill-aspett tas-saħħa fiżika u mentali, speċjalment waqt iż-żminijiet kurrenti. Żied jingħad li r-rota hija waħda mill-iktar vetturi effiċjenti fejn iċ-ċikliżmu jnaqqas il-ħin tat-traġitt, filwaqt li jnaqqas il-karozzi mit-toroq, b'riżultat ta' gwadann ambjentali u ta' inqas emissjonijiet u effetti tat-tibdil fil-klima. Il-kors se jingħata diversi drabi, fejn ser jiġi aċċertat ukoll li tinżamm id-distanza soċjali u li jiġu rrispettati r-regolamenti marbutin mal-pandemija tal-COVID-19 li jkun hemm fis-seħħ fil-mument.